**Stravovacia komisia**

Na skvalitnenie školského stravovania a presadzovania záujmov zamestnancov a zákonných zástupcov detí a žiakov riaditeľ školy zriaďuje ako iniciatívny poradný orgán stravovaciu komisiu.

Úlohy, zloženie, podmienky členstva a zásady činnosti stravovacej komisie upravuje štatút stravovacej komisie.

**Štatút**

**Stravovacej komisie**

**Školskej jedálne pri Gymnáziu Matky Alexie**

**Jesenského 4/A, Bratislava**

Čl. 1

Úvodné ustanovenie

1. Štatút stravovacej komisie upravuje úlohy, zloženie, podmienky členstva a zásady činnosti stravovacej komisie, ktorú zriaďuje riaditeľ školy (ďalej len „riaditeľ“).
2. Členov komisie menuje riaditeľ na obdobie jedného školského roka.
3. Komisia je poradný orgán riaditeľa pre skvalitnenie školského stravovania a presadzovania záujmov zamestnancov Gymnázia Matky Alexie a Základnej školy Matky Alexie a zákonných zástupcov detí a žiakov.

Čl. 2

Úlohy komisie

1. Spolupracuje s vedúcou zariadenia školského stravovania pri vytváraní kultúrneho prostredia a estetiky stolovania.
2. Prerokúva požiadavky a návrhy zákonných zástupcov stravujúcich sa detí a prehodnocuje ich s vedúcou zariadenia školského stravovania.
3. Komisia má právo hodnotiť:

* navarené jedlo – obed (degustácia obeda)
* zabezpečenie pitného režimu
* formálnu stránku jedálneho lístka.

Čl. 3

Členstvo v komisii a zloženie komisie

1. Členmi komisie sú:

* vedúca zariadenia školského stravovania
* hlavná kuchárka
* 2 zástupcovia zamestnancov – 1 zástupca za Gymnázium Matky Alexie a 1 zástupca za Základnú školu Matky Alexie
* 3 zákonní zástupcovia detí, žiakov, ktorí sa stravujú v zariadení školského stravovania.

1. Členov komisie menuje riaditeľ školy menovacím dekrétom vždy na aktuálny školský rok.
2. Členstvo v komisii je na obdobie jedného školského roka. Po uplynutí obdobia môže riaditeľ opätovne menovacím dekrétom potvrdiť člena komisie na ďalší rok alebo vymenovať iného člena.
3. Podmienkou členstva je v prípade zástupcov zamestnancov stravovanie sa v zariadení školského stravovania, ako i stravovanie dieťaťa alebo detí  v zariadení školského stravovania v prípade zákonných zástupcov. Ak zamestnanec alebo dieťa prestane byť stravníkom v zariadenia školského stravovania, členstvo zamestnanca alebo zákonného zástupcu v komisii zaniká. Zároveň je zamestnanec ako i zákonný zástupca povinný túto skutočnosť oznámiť riaditeľovi školy.

Čl. 4

Práva a povinnosti predsedu komisie

1. Členovia komisie si na prvom zasadnutí stravovacej komisie určia predsedu komisie. Vedúca školského zariadenia a hlavná kuchárka nemôžu byť predsedom stravovacej komisie.
2. Predseda komisie:

* zodpovedá za činnosť komisie
* zvoláva komisiu písomnou pozvánkou
* vedie rokovanie komisie a zodpovedá za kvalitu práce komisie a za objektívnosť pri posudzovaní požiadaviek a námetov rodičov, ktorých deti sa stravujú v zariadení školského stravovania.

1. Predseda a členovia komisie sú povinní aktívne sa zúčastňovať na zasadnutiach komisie a plniť úlohy uvedené v štatúte. Sú oprávnení predkladať iniciatívne návrhy a podnety, ktoré sa týkajú úloh komisie.
2. Zasadnutie sa môže konať aj v prípade neúčasti hlavnej kuchárky, podmienkou však je, že zasadnutie sa nemôže uskutočniť bez účasti vedúcej školského zariadenia.
3. Z každého zasadnutia komisie sa spíše zápisnica.
4. Zasadnutia komisie sú spravidla 1 až 2 krát v školskom roku.

V Bratislave dňa...............

..............................................

riaditeľ Gymnázia Matky Alexie